**25.01.2016**

**INVITAȚIE DE PRESĂ**

Agenţia Naţională a Funcţionarilor Publici și Asociația Asistenţă şi Programe pentru Dezvoltare Durabilă – Agenda 21 vă invită la conferinţa de lansare a *Studiului privind identificarea nevoilor grupurilor defavorizate, cu risc de marginalizare și excluziune socială*. Evenimentul va avea loc marți, 26 ianuarie 2016, începând cu ora 11.00, la sediul Fundației Româno – Americane (str. Gina Patrichi (fosta Orlando) nr. 6, sect. 1, București).

Studiul, realizat cu sprijinul voluntarilor, oferă atât informații relevante, cât și propuneri realiste și eficiente pentru reducerea riscului de excluziune socială a grupurilor vulnerabile. Acest studiu constituie totodată un important fundament strategic pentru elaborarea strategiilor și a planurilor de acțiune care promovează guvernarea incluzivă la nivel local, inclusiv prin exersarea și implementarea mecanismelor consultative și decizionale în relația administrație-cetățeni-societatea civilă. Pentru realizarea studiului au fost chestionate 1.200 de persoane, respectiv 600 de respondenți din mediul instituțional și 600 de cetățeni din cadrul comunităților locale incluse în proiect.

De asemenea, cu această ocazie va fi prezentat și *Compendiul de bune practici în domeniul incluziunii sociale* care se dorește a fi o resursă pusă la dispoziția tuturor actorilor implicați în procesul complex de incluziune socială a diverselor grupuri vulnerabile sau a comunităților dezavantajate.

Atât studiul, cât și compendiul sunt realizate în cadrul proiectului *Guvernare Incluzivă*, implementat cu sprijinul financiar al Programului RO10 - CORAI, program finanţat prin Granturile SEE 2009-2014 şi administrat de Fondul Român de Dezvoltare Socială. Valoarea totală a proiectului este de 720,180.02 RON, din care co-finanțarea Granturilor SEE este în valoare de 550,937.70 RON, iar co-finanțarea publică este de 97,224.30 RON. Proiectul vizează iniţiative menite să răspundă mai bine problemelor cu care se confruntă grupurile dezavantajate și propune un set de măsuri coerente, menite să contribuie la reducerea riscului de excludere și de marginalizare socială a grupurilor vulnerabile din județele Buzău, Călărași, Cluj, Dolj și Mureș, prin colaborarea dintre autoritățile publice și societatea civilă.

Jurnaliștii acreditați, dar și alte persoane interesate sunt rugați să confirme participarea până la data de 25.01.2015, la e-mail:steluta.spataru@anfp.gov.ro, persoană de contact Steluța Spătaru, tel. 0374 112 739.

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 22**